DECIZIA COMISIEI
din 8 aprilie 2009
privind neincluderea anumitor substanțe în anexa I, IA sau IB la Directiva 98/8/CE a Parlamentului European și a Consiliului privind comercializarea produselor biodestructive
[notificată cu numărul C(2009) 2593]
(Text cu relevanță pentru SEE)
(2009/322/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (1), în special articolul 16 alineatul (2) al doilea paragraf,
întrucât:
(1)
Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind comercializarea produselor biodestructive (2) stabilește o listă a substanțelor active care urmează a fi evaluate în vederea unei posibile includeri în anexa I, IA sau IB la Directiva 98/8/CE.
(2)
Pentru o serie de substanțe/combinații de tipuri de produse incluse în lista respectivă, fie s-au retras toți participanții, fie statul membru raportor desemnat pentru evaluare nu a primit niciun dosar până la termenele-limită prevăzute la articolul 9 și la articolul 12 alineatul (3) din Regulamentul (CE) nr. 1451/2007.
(3)
În consecință, în temeiul articolului 11 alineatul (2), al articolului 12 alineatul (1) și al articolului 13 alineatul (5) din Regulamentul (CE) nr. 1451/2007, Comisia a informat statele membre cu privire la acest fapt. Aceste informații au fost făcute publice, la rândul lor, prin mijloace electronice la data de 18 ianuarie 2008.
(4)
În termenul de trei luni de la publicarea electronică a respectivelor informații, mai multe entități și-au manifestat interesul pentru asumarea rolului de participant în ceea ce privește unele substanțe și tipuri de produse vizate.
(5)
În conformitate cu articolul 12 alineatul (5) din Regulamentul (CE) nr. 1451/2007, substanțele și tipurile de produse în cauză nu ar trebui, prin urmare, să fie incluse în anexa I, IA sau IB la Directiva 98/8/CE.
(6)
Măsurile prevăzute de prezenta decizie sunt conforme cu avizul Comitetului permanent pentru produse biocide,
ADOPTĂ PREZENTA DECIZIE:
Articolul 1
Substanțele și tipurile de produse specificate în anexa la prezenta decizie nu se includ în anexa I, IA sau IB la Directiva 98/8/CE.
Articolul 2
În sensul articolului 4 alineatul (2) din Regulamentul (CE) nr. 1451/2007, prezenta decizie se aplică începând cu 1 martie 2009.
Articolul 3
Prezenta decizie se adresează statelor membre.
Adoptată la Bruxelles, 8 aprilie 2009.